บิ๊กแจ๊ส นำทีมคนรักปทุม ล้างถนน ฉีดพ่นยา จ.ปทุมฯ รับวันสงกรานต์
บิ๊กแจ๊ส พร้อมทีมงานคนรักปทุม นำรถล้างถนนฉีดพ่นยาฆ่าเชื้อไวรัส โควิด-19 ย่านรังสิต และบ้านเรือนประชาชนต้อนรับวันสงกรานต์ โดยนำรถทั้ง 3 คันวิ่งทุกหมู่บ้าน วัด โรงเรียน ทั่วจังหวัดปทุมธานีเมื่อเวลา 10.30 น. วันที่ 13 เม.ย.63 ที่ตลาดรังสิต จ.ปทุมธานี พล.ต.ท.คำรณวิทย์ ธูปกระจ่าง อดีต ผบช.น. ว่าที่ผู้สมัคร นายก อบจ.ปทุมธานี พร้อมด้วยนายสุรพงษ์ อึ้งอัมพรวิไล ส.ส.ปทุมธานี เขต 1 พรรคเพื่อไทย นายเสวก ประเสริฐสุข นายก อบต.เชียงรากใหญ่ นายธวัชชัย อึ้งอัมพรวิไล นายกเทศมนตรี ต.บางกะดี และทีมงาน คนรักปทุม เดินทางมาร่วมกันปล่อยขบวนรถน้ำยาล้างพื้นถนน และรถฉีดยาฆ่าเชื้อไวรัสป้องกันการแพร่ระบาดเชื้อไวรัสโคโรนา โควิด-19 ให้กับประชาชนในพื้นที่ตลาดรังสิต และภายในหมู่บ้านรัตนโกสินทร์ 200 ปี เพื่อเป็นการต้อนรับวันสงกรานต์ โดยมีนางสุดาลักษณ์ พยัตเทพินทร์ ผู้บริหารตลาดรังสิต ให้การต้อนรับพล.ต.ท.คำรณวิทย์ ธูปกระจ่าง กล่าวว่า เนื่องจากวันนี้เป็นวันมหาสงกรานต์ เราไม่ใช้น้ำมาสาดกันเหมือนในทุกๆ ปีที่ผ่านมา เพราะว่าขณะนี้สถานการณ์ของเชื้อโรคไวรัสโควิด-19 นั้นที่มีการแพร่ระบาดเป็นวงกว้างไปทั่วโลก รวมถึงประเทศไทย ดังนั้นตนพร้อมทีมงานคนรักปทุม จึงนำน้ำยาฆ่าเชื้อมาทำการกำจัดเชื้อโรคไวรัสต่างๆ เพื่อให้หมดไปจากจังหวัดปทุมธานี ซึ่งที่ผ่านมาตนและทีมงาน ก็ได้ทำการลงพื้นที่นำน้ำยาไปฉีดพ่นตามสถานที่ต่างๆ รวมทั้งบ้านเรือนประชาชนทั้งจังหวัดมาอย่างต่อเนื่อง แต่ในวันนี้มีการนำรถฉีดพ่นฆ่าเชื้อ ซึ่งเป็นการควักเงินของตัวเอง และเป็นการระดมทุนของกลุ่มพรรคพวกและทีมงาน ที่ร่วมกันต่อสู้กับการแพร่ระบาดไวรัสโควิด-19 อย่างเต็มรูปแบบพล.ต.ท.คำรณวิทย์ กล่าวด้วยว่า ได้นำรถทั้งหมด 3 คัน โดยคันแรกเป็นรถบรรทุกน้ำทำความสะอาดพื้นถนนล้างค่า PM 2.5 คันที่สองเป็นรถพ่นน้ำยาฆ่าเชื้อระบบแรงดันสูง ซึ่งมีน้ำยาที่ใช้เป็นยาฆ่าเชื้อที่มีอัตราการผสมน้ำยา 1 ขวด ต่อน้ำ 500 ลิตร และคันที่สามเป็นรถฉีดพ่นละอองฝอย ด้วยการฉีดพ่นตามฟุตปาททางเดินเท้า โดยจุดเริ่มต้นวันนี้เริ่มที่ตลาดรังสิต และไปตามบ้านเรือนประชาชน โดยก่อนจะทำการฉีดล้างพ่นฆ่าเชื้อนั้น จะมีรถคอยประชาสัมพันธ์ ขอให้พี่น้องประชาชนปิดประตูหน้าต่าง เพื่อป้องกันน้ำยาฆ่าเชื้อเข้าไปภายในบ้าน เพราะน้ำยาฆ่าเชื้อดังกล่าวนี้ เป็นคนละชนิดกับที่ฉีดพ่นภายในบ้าน โดยน้ำยาที่ฉีดภายในบ้านเรือนประชาชนจะเป็นน้ำยาผลิตจากพืชเป็นสารไบโอ Germ killer ulitma ฆ่าเชื้อไวรัส ซึ่งเป็นผลิตภัณฑ์ของบริษัท คีนน์ จำกัด ร่วมกับ สวทช. และมหาวิทยาลัยมหิดล ได้ร่วมกันพัฒนาน้ำยาฆ่าเชื้อไวรัสเป็นน้ำยาที่ได้มาตรฐานที่องค์การอนามัยโลกรับรอง ส่วนน้ำยาฆ่าเชื้อที่ฉีดพ่นนอกอาคารและบนถนนเป็นสารเคมี โปรซีเด็กซ์ เป็นน้ำยาฆ่าเชื้อไวรัสและแบคทีเรียคุณภาพสูง ต้องผสมกับน้ำให้เจือจาง ซึ่งรถทั้ง 3 คันนี้ จะออกวิ่งไปยังทุกหมู่บ้าน วัด โรงเรียน ทั้งจังหวัดปทุมธานี.
บิ๊กแจ๊ส พร้อมทีมงาน คนรักปทุม นำรถล้างถนนฉีดพ่นยาฆ่าเชื้อไวรัส โควิด-19 ย่านรังสิต และบ้านเรือนประชาชน ต้อนรับวันสงกรานต์ โดยนำรถทั้ง 3 คันวิ่งทุกหมู่บ้าน วัด โรงเรียน ทั่วจังหวัดปทุมธานี
วันสงกรานต์ 2563,วันสงกรานต์2563,บิ๊กแจ๊ส,โควิด-19,โคโรนา,พ่นยาฆ่าเชื้อ,คนรักปทุม,ข่าวทั่วไป